text: Processen el PP per haver destruït els ordinadors de Bárcenas
  La jutgessa també proposa processar l'actual tresorera, un assessor jurídic del PP i un informàtic
  La jutgessa de Madrid, Rosa María Freire, ha decidit aquest dimarts processar el Partit Popular com a persona jurídica per la destrucció dels ordinadors de Luis Bárcenas, ex-tresorer del partit. La magistrada, en la seva interlocutòria, assegura que el processament es produeix perquè el partit va ser incapaç de crear 'un model d'organització i gestió adequat per impedir el delicte'.
  A més, la jutgessa també proposa jutjar per encobriment i danys informàtics l'assessor jurídic del PP, Alberto Durán, l'actual tresorera, Carmen Navarro, i l'informàtic José Manuel Moreno. La jutgessa actua contra el criteri de la fiscalia que havia demanat l'arxivament del cas.
  Rosa María Freire ha conclòs, després d'investigar la destrucció dels ordinadors que Bárcenas tenia a la seu del PP, que Durán va ser qui va donar l'ordre de destruir els discos durs amb el fi 'd'eliminar els arxius que contenien'. La jutgessa també especifica que Moreno va executar l'ordre malgrat que per jerarquia 'no hi estava obligat'. Pel que fa a l'actual tresorer, l'acusa d'haver permès la destrucció, malgrat ser conscient 'de les circumstàncies de l'apoderament i custòdia dels portàtils de Bárcenas'.